รมช.อุตฯ นำทีมระดมความคิด ผุดแพลตฟอร์มหนุนเอสเอ็มอีสู่ถนนดิจิทัล

กรุงเทพฯ 8 มกราคม 2562 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ให้เกียรติเป็นประธานการประชุมหารือกรอบแนวคิดโครงการสร้างทักษะแรงงานและผู้ประกอบการเพื่อเตรียมความพร้อมสู่ยุค 4.0 (National Re-Skilling Platform) โดยมี นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายเดชา จาตุธนานันท์ รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม พร้อมด้วยอธิบดีกรมพัฒนาฝีมือแรงงาน และผู้แทนจากกระทรวงแรงงาน หน่วยงานเครือข่ายภาครัฐและเอกชน ได้แก่ สภาอุตสาหกรรมแห่งประเทศไทย หอการค้าไทยและสภาหอการค้าแห่งประเทศไทย สภาเกษตรกรแห่งชาติ สมาพันธ์เอสเอ็มอีไทย สมาคมการธนาคารไทย สมาพันธ์ธุรกิจการท่องเที่ยวส่วนภูมิภาคแห่งประเทศไทย สมาคมส่งเสริมการรับช่วงการผลิตไทย สถาบันคุณวุฒิวิชาชีพ (องค์การมหาชน) ธนาคารพัฒนาวิสาหกิจขนาดกลางและขนาดย่อมแห่งประเทศไทย เข้าร่วมการประชุม ณ ห้องประชุมทับทิม ชั้น 11 อาคาร SME Bank Tower ถนนพหลโยธิน เขตพญาไท

การประชุมดังกล่าว เป็นการระดมความคิดเห็นเพื่อจัดทำโครงการ National Re-Skilling Platform รวมถึงกิจกรรมที่ตอบสนองต่อความต้องการของผู้ประกอบการ SMEs อย่างแท้จริง โดยในที่ประชุมได้มีการหารือและนำเสนอตัวอย่างโครงการสร้างทักษะแรงงานฯ ของต่างประเทศ เพื่อเป็นแนวทางในการดำเนินโครงการดังกล่าว อาทิ โครงการของประเทศสิงคโปร์ ซึ่งเป็นการทำงานร่วมกันระหว่างภาครัฐและเอกชน ในการผลักดันรูปแบบการเพิ่มทักษะแรงงานด้วยการเสริมทักษะด้านดิจิทัล ซึ่งมุ่งเน้นพัฒนาทักษะระดับความรู้และพื้นฐานด้านดิจิทัล โดยร่วมกับมหาวิทยาลัยในการจัดทำหลักสูตรการอบรมในรูปแบบการเรียนรู้ตลอดชีวิต (Lifelong Learning) นอกจากนี้ ภาคเอกชนยังได้นำเสนอการบูรณาการความร่วมมือในการดำเนินงานและการบริหารจัดการโครงการร่วมกันระหว่างภาครัฐและเอกชนอย่างเป็นรูปธรรมมากยิ่งขึ้น ทั้งนี้ กรมส่งเสริมอุตสาหกรรม ยินดีที่จะให้ความร่วมมือและสนับสนุนการดำเนินงานโครงการดังกล่าว เพื่อให้บรรลุผลสำเร็จตามเป้าหมายที่วางไว้ต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ)